《良苦吟为马元寻母得见作》
明代·虞堪

水流岂无源，草生固有根。东风洄惊澜，吹此野烧痕。

乱离失母痛，割肠难断恩。念如两慈乌，饥号各孤鶱。

烟迷太湖渚，霜陨吴会门。七年一朝见，九起万死魂。

兰沼草复茁，尺蠖信乾坤。上承高盖旋，景入无永昏。

下凭大载安，辙穷有回辕。衣破泪始灭，哭绝声始吞。

始命苟有逆，终雨不洗冤。春晖转忘忧，式复念倚门。

翻思在离别，岂料俱生存。馀欢菽粟具，辛劳勿出言。

我歌良苦吟，顽薄当弥敦。

作者简介：元末明初苏州府长洲人，字克用，一字胜伯。元末隐居不仕。家藏书甚富，手自编辑。好诗，工山水。洪武中为云南府学教授，卒官。有《希澹园诗集》。